Pa van vermoorde kinders het 'klaar vergewe' | Maroela Media
Die Dickason-gesin (Foto: Facebook)
Dr. Graham Dickason sê hy het reeds sy vrou vergewe nadat sy die egpaar se drie jong dogters 'n week gelede na bewering om die lewe gebring het.
"Bid asseblief vir my liewe Lauren, want ek glo ook dat sy 'n slagoffer hiervan is.
"Ek het haar klaar vergewe en ek versoek julle om in jul eie tyd dieselfde te doen … dit is die sleutel tot genesing ná hierdie verlies wat ons almal ervaar het."
Só lui 'n brief deur Dickason, 'n voormalige inwoner van Pretoria, wat Donderdagaand gedurende 'n nagwaak in Nieu-Seeland voorgelees is. Honderde mense het buite die gesin se huis in Timaru byeengekom waar die gesinstragedie hom 'n week vantevore afgespeel het.
"Dit is 'n verlies wat ek die res van my lewe saam met my sal dra.
"My woorde is min," skryf Dickason in sy brief wat deur die Timaru-hospitaal se kapelaan, eerwaarde Alan Cummins, voorgelees is.
Dickason het nie die nagwaak bygewoon nie.
Luidens die brief is sy en Lauren se lewe verlede Donderdag "omgekeer" toe hul "drie kosbare engele van hulle af weggeruk is".
Maroela Media het vroeër berig Dickason het die betrokke aand ná werk op die liggame van sy drie dogters, Maya en Karla (2), en hul ouer sussie, Liane (6), by hul huis in Timaru afgekom. Lauren, ook 'n dokter, het intussen in die streekshof in Timaru verskyn in verband met die kinders se moord.
Dickason het in sy brief die gemeenskap van Timaru, die mense van Nieu-Seelanders en sy mede‑Suid-Afrikaners bedank vir hul ondersteuning die afgelope week.
"'My geloof in die mensdom is herstel, ek bedank julle almal.
"Ek kan in hierdie tyd van verskriklike tragedie en teëspoed net vir gebede vir myself, my familie en my vriende vra."
Hy het onder meer gevra dat die gospel-liedjie "Raise a Halleluja" tydens die nagwaak gespeel word terwyl 'n brief deur Lauren se ouers ook voorgelees is.
"Ons wens ons kon julle nog een keer sien," skryf Malcolm and Wendy Fawkes.
"Ons sal julle stemme nie meer hoor nie. Niemand sal ooit weet hoe lief ons julle het nie. Julle was die lig in ons lewens en elke minuut saam met julle was pure vreugde.
"Ons harte is gebreek en die trane loop. Ouma Wendy en Oupa Malcolm."
Die nagwaak is deur die stigter van 'n plaaslike organisasie genaamd Hampers of Hope, Jacqueline Harris, gereël, wat die familie se insette rakende die nagwaak aangevra het.
Die Dickason-gesin het sowat 'n week voor die moorde saam met hulle kroos in Timaru aangekom nadat hulle eers in kwarantyn was met hul aankoms in Nieu-Seeland van Suid-Afrika af.
'n Familielid van Dickason het intussen in Nieu-Seeland aangekom om hom by te staan. Die betrokke familielid moet egter eers verpligte kwarantyn van 14 dae voltooi voordat dié by Dickason sal kan aansluit.
Large crowd gathers for Timaru candlelight vigil for three sisters https://t.co/PCiD0JzovI pic.twitter.com/67pgumQxAn
— Stuff (@NZStuff) September 23, 2021
Bronne: Stuff, NZ Herald.
Sterkte aan die pa en familie van hierdie kindertjies. Mag ons Hemelse Vader julle die krag gee om deur hierdie moeilike tyd te kom. Glo dit is glad nie maklik vir die familie om hierdie tragedie te verwerk nie. RIV kleine engeltjies!
Dis groothartig vd Pa…nie seker of ek dit sou kon doen nie…as man en dokter was jy tog bewus van jou vrou se geestestoestand? Nou is jul kinders wreed vermoor…en ja..my hart bloei vir die HELE familie…en mens oordeel nie…dis net so ONGELOOFLIKE skokkende tragedie…die arme kids..wat moes hul deurmaak..DIT alleen sou dit vir my byna onmoonlik gemaak het om net so te "vergewe" …ons kinders is n geskenk van God en ons moet hul beskerm…
Sulke ondersteuning is ongelooflik. Dit deur mense wat nue eens die pa ken nie en vir wie dit 'n vreemdeling in die land is. Wonderlik NZ.
Dr jy moet n baie sterk persoon wees om so gou te vergewe ons bid vir jou hier van Suid Afrika
Ek hoor wat jy se. Maar hulle het tog saam besluit dat sy behandeling staak om seker te maak die immigrasie proses word nie benadeel nie. Ek dink niemand besef regtig waardeer die gesin is die afgelope tyd nie. Ek kry beide die ma en pa ongelooflik jammer.